**ПРАВИЛА ЗА ПОЛЗВАНЕ НА ПАСИЩА, МЕРИ И ЛИВАДИ НА ТЕРИТОРИЯТА НА ОБЩИНА ИВАНОВО**

Правилата за ползване на пасища, мери и ливади на територията на Община Иваново са изготвени на основание чл. 37о ал. 1, т. 2 от Закона за собствеността и ползването на земеделските земи (ЗСПЗЗ) и включват:

**I. Перспективен експлоатационен план за паша.**

1. Перспективният експлоатационен план е разработен във връзка с Програмата за развитие на селските райони (ПРСР) за периода 2014-2020 г. и цели:

1.1. Дългосрочно опазване на пасищата в Община Иваново, опазване на биологичното разнообразие, опазване на пасищата от изоставяне и използване на земите за други цели.

1.2. Рационално и щадящо използване на ливадите и пасищата. Да се прилага парцелния принцип на паша, при който отделните парцели се изпасват последователно през 5-6 дни. Връщането към изпасаните парцели да става след 3 до 6 месеца, през което време тревостоя се възстановява и се извършва биологическо самоочистване.

1.3. Грижите за пасищата да не са епизодични. Пашата да започва през пролетта, когато пасищата са добре просъхнали, а през есента да се прекратява около месец преди настъпване на трайните застудявания, за да израснат тревите и се подготвят за успешно презимуване.

1.4. Установяване на контакти между управляващи и земеделски стопани с цел постигане на максимална ефективност при използване на пасища, мери и ливади и достигане на максималния възможен екологичен ефект при ефективно разходване на средствата, получени чрез финансовите стимули на ЕС, предназначени за развитие на земеделието.

1.5. Създаване на модел за формиране на сдружения на земеделските производители, които ще допринесат за по-нататъшното социално развитие и икономически растеж на районите с пасища.

1.6. При разпределяне на пасищата да се отдаде приоритет на фермери, покрили европейските изисквания за ферми, както и тези с одобрени и изпълняващи в момента проекти по ПРСР за стабилизиране на икономическото състояние на фермите и утвърждаване като фактор за развитие на животновъдството.

1.7. Повишаване на капацитета за разработване и управление на агроекологични проекти.

**2. Националните стандарти за добро земеделско и екологично състояние на земята, одобрени и определени със заповед на Министъра на земеделието и храните**

2.1. При ползването на пасища, мери и ливади от ОПФ е необходимо да се спазват Националните стандарти за поддържане на земята в добро земеделско и екологично състояние, определени и одобрени със заповед на Министъра на земеделието и храните, която се обявява на интернет страницата на Министерството на земеделието и храните в раздел: Добри земеделски и екологични условия //Национални стандарти.

2.2. Националните стандарти за добро земеделско и екологично състояние (ДЗЕС) на земята са задължителни за изпълнение от всички земеделски стопани, собственици и/или ползватели на земеделски земи, които са бенефициенти по:

- директните плащания;

- чл. 46 и чл. 47 от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007;

- следните мерки от Програмата за развитие на селските райони (2014-2020): Агроекология и климат; Биологично земеделие; Плащания по „НАТУРА 2000“ и Рамкова директива за водите; Плащания за райони с природни или други специфични ограничения.

2.3. Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.

II. ПАСИЩА, МЕРИ И ЛИВАДИ ЗА ОБЩО И ИНДИВИДУАЛНО ПОЛЗВАНЕ И ТЯХНОТО РАЗГРАНИЧАВАНЕ

Ежегодно длъжностно лице от Дирекция СА в общината изготвя списък на свободни имоти/части от имоти от ОПФ с начин на трайно ползване-пасища, мери и ливади – общинска собственост за предоставяне за индивидуално ползване по землища, площ, площ в специализиран ПЗП, одобрен със заповед на Министъра на земеделието и храните и представляващ част от Системата за идентификация на земеделските парцели (СИЗП), местоположение и категории.

Ползването на пасищата, мерите и ливадите за съответната стопанската година се извършва по реда и условията на чл. 37и от ЗСПЗЗ, в който е регламентирана цялата процедура по предоставяне им чрез разпределение без търг на правоимащи животновъди и последващи търгове по ал. 12 и 13 от същия за животновъди и лица, поемащи задължение за поддържане им в добро земеделско и екологично състояние. Въз основа на протоколите за извършеното разпределение и резултатите от търговете, след заплащане на наемната цена, кметът на общината сключва договор за наем.

Имоти извън обхвата на списъка за индивидуално ползване могат да се ползват за „общо ползване“ по смисъла на § 2д от ЗСПЗЗ свободно и безвъзмездно, като това не отменя задължението на дребните стопани за спазване на настоящите правила за ползване на пасищата, които се публикуват на сайта на община Иваново.

**III. Частите от пасища, мери и ливади, предназначени предимно за косене**

В землищата на Община Иваново не са определени пасища и мери, които да са предназначени предимно за косене. Косенето в мерите и пасищата, следва да се извършва съгласно разпоредбите на „Агроекологични плащания” от Програмата за развитие на селските райони за периода 2014 –2020 и Наредба № 5 от 24 февруари 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г. Да се извършва умерено косене и косене на неопасаната трева, след 15 юни, максимум две коситби годишно. Косенето да се извършва ръчно или с ръчни косачки за бавно косене, като се започва от средата към периферията. Важно е определянето на подходящия момент с оглед фазата на развитие на преобладаващия вид житна трева и височината на коситбата (оптималната височина на среза е 5 – 6 см). Ефективно е въвеждането на сенокосооборот, което изисква определянето на участъци, които да се косят по различно време.

**IV. Ветеринарна профилактика**

На основание чл. 118, ал. 1 от ЗВМД Българската агенция по безопасност на храните изготвя програма за профилактика, надзор, контрол и ликвидиране на болести по животните и зоонози която се одобрява от Министерския съвет по предложение на министъра на земеделието и храните и съдържа:

1. списък на болестите, срещу които БАБХ провежда мерки за профилактика, надзор, контрол и ликвидиране на болести по животните и зоонози;

2. видовете и броя на животните, за които се прилагат мерките, предвидени в нея;

3. видовете мерки по т. 1, схемите за тяхното прилагане и сроковете за изпълнението им;

4. необходимите средства за нейното изпълнение.

При възникване на епизоотичен риск, Директорът на Областна дирекция по безопасност на храните (ОДБХ) издава заповед, с която определя мерките за ограничаване и ликвидиране на болестта. Постоянно действащата към община Иваново епизоотична комисия предприема действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат мероприятия за обезвреждане на околната среда, почистване и райониране на пасищата, хигиенизиране на водопои или налагане на забрана върху използването им при необходимост. В обявените огнища на заразни болести се провеждат задължителни текущи и заключителни дезинфекции, дезинсекции и дератизации (ДДД), предвидени в съответната наредба.

**V. Поставяне на навеси**

Поставянето на навеси, заслони и огради в пасища, мери се извършва съгласно изискванията на Наредба № 19/25.10.2012 г. за строителство в земеделски земи без промяна на предназначението им и Закона за опазване на земеделските земи (ЗОЗЗ).

Ползвател по договор за индивидуално ползване има право да поставя временни навеси, заслони и ограждения с цел по-доброто стопанисване и опазване на пасищата, само с предварително писмено съгласие, издадено от община Иваново и при условие, че не блокира достъпа на други стада до местата за паша и водопоите или като осигури необходимите прокари за селскостопанските животни.

Поставянето на временни навеси, постройки, заслони, корита за водопои и ограждения по смисъла на Закона за устройство на територията (ЗУТ) да се извършва по реда съответно на ЗУТ и Наредба № 15 за условията и реда за поставяне и премахване на преместваеми обекти и елементи на градското обзавеждане на територията на община Иваново и след заплащане на такса по Наредба № 1 за определянето и администрирането местните такси и цени на услуги на територията на община Иваново. Поставянето на електропастири се допуска само след получено писмено разрешение от община Иваново, издадено въз основа на писмено заявление с приложени карти, издадени от ОСЗ Иваново, с местоположението на регистрираните земеделски площи и при условие, че не се блокира достъпа на други стада и диви животни до водопои и прокари до други имоти.

**VI. Охрана**

Ползвателите на пасища, мери и ливади от (ОПФ) организират охраната за своя сметка на ползваните от тях имоти, включени в договора за наем и за които са поели задължението да ги подържат в добро земеделско и екологично състояние.

**VII.** **Прокари**

За придвижване към местата за паша и водопой на селскостопанските животни, да се използват имоти с нтп - прокар и съществуващите полски пътища.

**VIII. Режим на ползване, забрани и ограничения**

При прилагането на изискванията за кръстосано съответствие и условията за поддържане на земята в добро земеделско и екологично състояние, трябва да отчитат на първо място изискванията за опазване на биоразнообразието и околната среда и едва след това изискванията за добро земеделско състояние (ДЗЕС).

Всеки кандидат за подпомагане е длъжен да:

* спазва забраните и ограниченията, разписани в заповедта за обявяване на съответната защитена зона от Натура 2000 за заявените за подпомагане парцели;
* спазва режимите, разписани в плана за управление на защитената зона от Натура 2000 след утвърждаването му по реда на наредбата по чл. 28, ал. 1 ЗБР;
* спазва условията за поддържане на земята в добро земеделско и екологично състояние, одобрени съгласно чл. 42 от Закона за подпомагане на земеделските производители.

При противоречие между изискванията за ДЗЕС и забраните, разписани в заповедта за обявяване на съответната защитена зона от Натура 2000 земеделският стопанин е длъжен да спазва изискванията за зоната от Натура 2000.

**IX. ВЪВЕЖДАНЕ И РЕДУВАНЕ НА ПАРЦЕЛНО ПОЛЗВАНЕ НА ПАСИЩНИ КОМПЛЕКСИ.**

Масиви за ползване на пасища, мери и ливади може да се създават по споразумение между собственици и/или ползватели на животновъдни обекти с пасищни селскостопански животни, регистрирани в Интегрираната информационна система на БАБХ по реда и условията на чл. 37ж от ЗСПЗЗ.

Настоящите правила могат да се изменят и допълват с решение на Общински съвет Иваново.

Приети с решение № 227 по протокол № 20/23.02.2017 г. от заседание на Общински съвет Иваново.